**Gwers 11 – ‘Gadewch i blant bychain’**

**Gweddi**:Arglwydd ein Duw, yn ein myfyrdod heddiw meddyliwn am blant y byd yn eu hangen a’u diniweidrwydd, a’u hewyllys i ymddiried mewn eraill. Amen.

**Darlleniad**: Marc 10:13–16

C**yflwyniad**

Ceir llawer o gyfeiriadau at blant yn y Beibl, ond prin yw’r adrannau sy’n rhoi ystyriaeth i amgylchiadau plant. Pwysleisir pwysigrwydd yr etifeddiaeth ac mae achau pobl yn bwysig i’r Iddew ond, hyd nes eu bod yn dod yn oedolion, yna rhwng gofyn bendith Duw ar eu bywydau a’u cadarnhau’n oedolion, nid ydynt yn cael bri mawr yn y gyfundrefn Iddewig yng nghyfnodau’r Beibl. Pa ryfedd, felly, gyda chymaint o blant, yn ôl pob awgrym?

Bu plant pob cymuned a chyfnod yn fwy eofn na’r genhedlaeth o’i blaen i ddangos diddordeb mewn unrhyw beth newydd a gwahanol a ddigwyddai yn yr ardal. Os byddai athro teithiol yn cerdded y ffordd, byddai’r ifanc yn awyddus i weld gyda’r chwilfrydedd greddfol a’u nodweddai. Yn yr un modd, byddai’r werin orthrymedig yn falch o unrhyw gyffro, ac mae’n siŵr fod hanes Iesu yn mynd o’i flaen, fel un a fynegai eiriau dealladwy a difyr ac a gyflawnai wyrthiau anhygoel.

Yn reddfol, byddai’r disgyblion am leihau’r sŵn ac yn gweld Iesu’n blino. Rhaid ei fod yn dangos y straen weithiau, a bod yr iacháu’n ei drethu’n gorfforol. Efallai fod sŵn plant yn amharu ar y modd y gallai’r oedolion glywed geiriau Iesu, ac felly roedd yn naturiol eu bod yn anfon y plant i chwarae mewn man arall. ‘Peidiwch â’u hanfon i ffwrdd,’ medd Iesu. ‘Gadewch i’r plant bychain ddod ataf i, peidiwch â’u rhwystro, oherwydd mae teyrnas Dduw yn eiddo i bobl fel hyn.’

**Myfyrdod**

Bu’r darlleniadau hyn o’r Efengylau Synoptaidd yn ddarnau hwylus i bob eglwys, beth bynnag eu traddodiad, i ddiolch am fywyd plentyn bach ac i weddïo drosto neu drosti. Beth bynnag oedd arferion crefyddol a chymdeithasol cymunedau yng nghyd-destun breintiau plant, bydd plant sawl gwlad yn gwybod nad ydynt yn bwysig yn eu hardaloedd hwy. Bydd darllen llenyddiaeth y mudiadau dyngarol yn peri arswyd i’n cenhedlaeth a’n diwylliant ni, wrth sylweddoli’r modd y mae’r rhai ieuengaf yn cael eu cam-drin mewn sawl gwlad. Mae gan Gronfa Achub y Plant lawer o waith i’w wneud yn sgil y ffaith fod gan yr ieuengaf yng nghymunedau’r gwledydd tlawd lawer o broblemau, ac nid y lleiaf yw diffyg addysg a phrinder dŵr glân cyfleus i’w yfed. Faint o blant fydd yn cerdded milltiroedd i geisio dŵr o unrhyw fath? Faint fydd yn gweithio yn y caeau gan fod hynny’n bwysicach i’r teuluoedd? Bydd llawer yn marw oherwydd heintiau brawychus y dydd. Wrth ymweld ar deithiau fideo â’r ffafelas yn Brazil neu ystyried amgylchiadau plant ymysg teuluoedd sy’n ceisio dianc o drais yn eu gwledydd cartref, holwn beth yw prif werthoedd gwledydd yr G20.

Prin fod ardaloedd yn y gwledydd cyfoethocaf a mwyaf breintiedig yn rhydd o gyhuddiadau chwaith, ac mae gweld cynifer o bobl ifanc yn troi at gyffuriau ac alcohol, ac yna’n cael eu gorfodi i ymuno â gangiau yng nghanol y dinasoedd yn feirniadaeth lem ar ddiffyg buddsoddiad call yn y cyfleusterau sydd ar gael iddynt. Faint o bobl ifanc sy’n cael eu cipio ar gyfer y farchnad ryw yng ngwledydd Prydain a thu hwnt? A phrin fod gwir ymdrech gan unrhyw wladwriaeth i drafod a deall pydredd sylfeini ein cymdeithas honedig wâr.

Croesawodd Iesu yr ifanc a’r diniwed ato, dathlodd eu cywreinrwydd a’u hawydd i weld a phrofi’r newydd a’r gwahanol. Anogodd oedolion i gerdded llwybr ffydd ac ymddiriedaeth fel y plantos hyn, gan ddweud bod y sawl sydd am resymu ffydd a phwyso ar ei ddealltwriaeth ymenyddol ei hun yn colli’r pwynt yn llwyr.

**Gweddi**

Dyro i ni ffydd ynot ti, megis ffydd plentyn yn ei rieni, ac osgoi meddwl bod gennym y gallu i ddeall popeth a rhesymu dy gynllun mawr di. Diolch am dy ofal trosom, a dyro i lywodraethau’r byd ddirnadaeth letach a llawnach o’n cyfrifoldeb i warchod yr ieuengaf a’r mwyaf diniwed yn ein byd. Amen.

**Trafod ac ymateb**

* Beth yw diwinyddiaeth ein cymunedau ffydd wrth feddwl am ddiogelwch plant yn lleol, yn genedlaethol ac yn fyd-eang?
* Beth fyddai Iesu’n ei ddweud wrthym ar ôl gweld lluniau o Alan Kurdi, 5 oed, wedi boddi yn 2015 wrth geisio dianc gyda’i deulu rhag gormes?
* A yw ein ffydd ni yn Nuw megis ymddiriedaeth plentyn yn y sawl sy’n darparu ar ei gyfer neu ar ei chyfer?